На основу члана 26. Закона о оглашавању ("Службени гласник РС", број 79/05) и чл. 37.став 1.тачка 7. Статута Града Ниша (Сл.лист Града Ниша броју 88/08)

Скупштина града Ниша на седници\_\_\_\_\_\_\_\_\_\_\_\_\_ 2013. године, донела је

**О Д Л У К У**

**О ОГЛАШАВАЊУ НА ТЕРИТОРИЈИ ГРАДА НИША**

**I - ОСНОВНЕ ОДРЕДБЕ**

**Предмет**

**Члан 1.**

Овом одлуком уређују се услови и начин постављања објеката и средстава за оглашавање и оглашавање на отвореном простору на територији Града Ниша (у даљем тексту: Град).

Оглашавање у смислу ове одлуке је обавештавање преко посебно израђених објеката за оглашавање и других објеката и средстава, којим се препоручује производ, услуга и друга активност или даје друго обавештење или препорука са циљем да је прималац прихвати или користи.

**Отворени простор**

**Члан 2.**

Отворени простор је јавна површина и друга површина са које се могу упућивати визуелне огласне поруке.

Оглашавање на отвореном простору врши се на начин којим се обезбеђује сигурност пешака, моторних возила и других учесника у саобраћају, штите културно-историјски споменици и добра од општег интереса и чува и унапређује изглед Града.

**II - ВРСТЕ ОГЛАШАВАЊА**

**Оглашавање као делатност**

**Члан 3.**

Оглашавање као делатност обављају правна лица и предузетници регистровани за вршење ове делатности (у даљем тексту: корисник места), за потребе других лица.

Оглашавање из става 1. овог члана не може се обављати на објектима од јавног значаја (објекти које користе државни органи и органи локалне самоуправе, као и јавне службе чији је оснивач република или јединица локалне самоуправе) и на њима припадајућим површинама.

**Оглашавање за сопствене потребе**

**Члан 4.**

Оглашавање за сопствене потребе је истицање пословног имена и оглашавање које, у складу са овом одлуком, врши правно лице, предузетник и физичко лице, ради рекламирања сопствених производа, услуга и других активности или прикупљања понуда, обавештења и сл.

**III - ОБЈЕКАТ И СРЕДСТВО ЗА ОГЛАШАВАЊЕ**

**Посебан објекат за оглашавање**

**Члан 5.**

Посебан објекат за оглашавање је наменски израђен објекат постављен на отвореном простору ради оглашавања и то: осветљен, просветљен или неосветљен самостојећи пано, стуб и други сличан објекат.

**Објекат за слободно оглашавање**

**Члан 6.**

Објекат за слободно оглашавање је посебан објекат који користе грађани и друга заинтересована лица за оглашавање за сопствене потребе, који градска општина поставља у складу са потребама грађана са подручја те општине.

О одржавању и чишћењу објекта за слободно оглашавање из става 1. овог члана стара се градска општина на чијем подручју је објекат постављен.

**Стуб јавне расвете, нисконапонске и контактне мреже**

**Члан 7.**

Стубови јавне расвете, нисконапонске и контактне мреже могу се користити за постављање средства за оглашавање под условима и на начин предвиђен одредбама ове одлуке.

**Стајалиште јавног линијског превоза**

**Члан 8.**

Елементи опреме стајалишта јавног линијског превоза путника могу се користити за оглашавање под условима и на начин утврђен посебном одлуком.

**Остали објекти за оглашавање**

**Члан 9.**

Зграда, привремени монтажни објекат, ограда и подзид и друго могу се користити за постављање средства за оглашавање.

Средство за оглашавање може се поставити на објекту који представља споменик културе или се налази у заштићеној просторној целини само изузетно и то уз сагласност установе за заштиту споменика културе.

Површина ограде градилишта и заштитни прекривач грађевинске скеле могу се користити за оглашавање.

**Средства за оглашавање**

**Члан 10.**

За оглашавање се могу користити средства за оглашавање која се постављају на објекте из члана 7. и 9. ове одлуке, и то:

- пано, плакат, налепница;

- електронски дисплеј, светлећа слова, ласерски приказ;

- транспарент (платнени, пвц и сл.);

- огласна витрина;

- балон и

- друга средства која садрже огласну поруку.

Изузетно од става 1. овог члана, огласна витрина може се поставити на другој површини и као самостојећа.

Као средство за оглашавање могу се користити и преносиви пано и летак.

**Поступак и услови за постављање објекта и средства за оглашавање**

**Члан 11.**

Тип, величина, услови и поступак за постављање објеката за оглашавање из чл. 5. и 6. и средстава за оглашавање на објектима из чл. 7. и 9. ове одлуке на територији Града утврђују се правилником који доноси Градоначелник Града Ниша.

Предлог акта из става 1. овог члана припрема градска управа Града Ниша надлежна за послове планирања и изградњу, у сарадњи са градском управом Града Ниша надлежном за послове саобраћаја.

**IV - ОГЛАШАВАЊЕ НА ЈАВНОЈ ПОВРШИНИ**

**Јавна површина**

**Члан 12.**

Јавна површина, у смислу ове одлуке је улица и други општински пут и друга саобраћајна површина (паркинг простор, бициклистичка стаза и др.), трг и јавна зелена површина.

**Начин оглашавања**

**Члан 13.**

Оглашавање на јавној површини врши се као делатност на објектима из чл. 5. и 7. ове одлуке и као слободно оглашавање на објектима из члана 6. ове одлуке.

Изузетно од става 1. овог члана, оглашавање на јавној површини се може вршити путем паноа који носи физичко лице и дељењем летка из руке.

**План места за постављање објеката, односно средстава за оглашавање**

**Члан 14.**

Место за постављање објеката за оглашавање из чл. 5. и 6. ове одлуке (појединачно или групација) одређује се планом места за постављање објеката за оглашавање на јавној површини (у даљем тексту: план).

Планом се одређују и објекти, односно групација објеката из члана 7. ове одлуке на које се могу постављати средства за оглашавање.

Планом се утврђује врста, тип објекта, односно средства за оглашавање и ближи услови за њихово постављање.

План за подручје градских општина: Медијана, Палилула, Пантелеј Црвени Крст и Нишка Бања, доноси Градоначелник града Ниша. План припрема градска управа Града Ниша надлежна за послове планирања и изградње у сарадњи са градском управом Града Ниша, надлежном за послове саобраћаја, а у складу са важећим урбанистичким плановима на подручјима градских општина.

Места за постављање објеката за слободно оглашавање одређују се на предлог градске општине, на чијем подручју се постављају.

У поступку припреме плана, надлежна градска управа Града Ниша прибавља сагласност установе за заштиту споменика културе и субјекта који управља површином, односно објектом обухваћеним планом.

Градске управе Града Ниша из става 4. овог члана израду плана могу поверити стручној организацији.

План се доноси на период од десет година.

**Измена и допуна плана за постављање објеката**

**Члан 15.**

Измена и допуна плана врше се по потреби, по поступку предвиђеном за његово доношење.

Измена и допуна плана врше се у случају када реализација намене дефинисане урбанистичким планом или измена режима саобраћаја утиче на број и распоред места одређених за постављање објеката за оглашавање.

Измена и допуна плана важи до истека рока важења плана који се мења.

**Јавни конкурс**

**Члан 16.**

Објекат, односно средство за оглашавање из чл. 5. и 7. ове одлуке на месту утврђеном планом поставља корисник места, који се одређује на основу јавног конкурса.

Слободна места, по правилу, оглашавају се у "пакету".

Под "пакетом" из става 2. овог члана се подразумева скуп појединачних места или групација места предвиђених планом, која се обједињено оглашавају и за које се одређује један корисник.

**Учесник конкурса**

**Члан 17.**

Право учешћа у поступку прикупљања писаних понуда има правно лице, односно предузетник, под условом да је:

- регистрован за обављање ове врсте делатности;

- измирио доспеле обавезе према граду по основу вршења делатности оглашавања на територији Града до дана објављивања огласа;

- уплатио депозит за учешће у јавном конкурсу у складу са актом из члана 21. ове одлуке и условима јавног конкурса.

**Комисија за спровођење јавног конкурса**

**Члан 18.**

Јавни конкурс расписује и спроводи комисија коју образује Градоначелник.

Број чланова и састав комисије, као и начин обављања стручних и административних послова за потребе комисије утврђују се актом о образовању комисије.

**Критеријуми за утврђивање ранг-листе**

**Члан 19.**

Комисија из става 1. члана 18. ове одлуке утврђује ранг-листу на основу критеријума, који су дефинисани текстом конкурса.

Критеријум који мора садржавати текст конкурса је висина понуђене накнаде за постављање објеката, односно средстава за оглашавање.

По коначности ранг-листе комисија доноси одлуку о одређивању корисника места са којим се закључује засебан уговор.

Одлука садржи податке о кориснику, месту, односно пакету места за постављање објекта, односно средства и укупном износу понуђене накнаде.

Одлуку о избору корисника и закључен уговор са изабраним корисником места, комисија доставља градској управи Града Ниша надлежној за издавање дозвола.

**Накнада за постављање објекта, односно средства**

**Члан 20.**

Утврђени износ накнаде корисник места из става 3. члана 19. ове одлуке, дужан је да исплати у једнаким годишњим износима ревалоризованим у складу са планираним кретањем цена утврђених фискалном стратегијом за ту буџетску годину.

**Акт о условима и поступку спровођења јавног конкурса**

**Члан 21.**

Поступак, спровођење и садржина јавног конкурса, мерила за вредновање критеријума, поступак закључења уговора са изабраним корисником и друга питања везана за спровођење јавног конкурса ближе се уређују актом који доноси Градоначелник града Ниша.

Акт из става 1. овог члана припрема градска управа надлежна за планирање и изградњу.

**Дозвола**

**Члан 22.**

Корисник места поставља објекат, односно средство за оглашавање из чл. 5. и 7. ове одлуке на основу дозволе коју издаје градска управа Града Ниша, надлежна за послове планирања и изградње.

Дозвола из става 1. овог члана издаје се у форми решења за период важења плана и садржи: податке о кориснику места, броју места, месту (појединачно или групација) и условима постављања и коришћења објекта, односно средства, врсти и димензијама објекта, односно средства које се поставља, рок за постављање објекта и време на које се издаје. Саставни део решења је техничка документација на коју су надлежна јавна предузећа, односно други надлежни привредни субјекти дали сагласност.

Дозвола из става 1. овог члана садржи податке о укупном износу накнаде за постављање објекта, односно средства, а број рата за плаћање накнаде за постављање објекта, односно средства, износ и рок уплате прве рате, начин утврђивања и рокови уплате осталих рата утврђују се решењем Управе за финансије, изворне приходе локалне самоуправе и јавне набавке.

Дозволу за оглашавање на начин утврђен у ставу 2. члана 13. ове одлуке издаје градска управа надлежна за послове планирања и изградње.

Дозвола за оглашавање из става 4. овог члана садржи услове и време на које се издаје (трасу кретања, димензије паноа, места задржавања, односно стајања и време у коме се врши оглашавање).

Градска управа Града Ниша, надлежна за издавање дозволе из ст. 1. и 4. овог члана примерак коначног решења доставља Управи за финансије, изворне приходе локалне самоуправе и јавне набавке, као и надлежној комуналној инспекцији.

**Рок за постављање објекта за оглашавање**

**Члан 23.**

Корисник места дужан је да објекат, односно средство за оглашавање постави, по уплати прве рате накнаде за постављање објекта, односно средства, у року одређеном дозволом.

Уколико корисник места не постави објекат, односно средство за оглашавање у року из става 1. овог члана, надлежна градска управа Града Ниша, која је издала дозволу, доноси решење о престанку важења дозволе, за сва места, односно групацију у целини.

**Престанак важења дозволе по захтеву корисника**

**Члан 24.**

Корисник места који намерава да престане са оглашавањем пре истека времена за које је дозвола издата, дужан је да о томе обавести градску управу Града Ниша, која је издала дозволу.

 Градска управа града Ниша, надлежна за издавање дозволе, у року од 30 дана од дана пријема обавештења доноси решење о престанку важења дозволе из члана 22. ове одлуке, за сва места, односно групацију у целини и примерак коначног решења доставља Управи за финансије, изворне приходе локалне самоуправе и јавне набавке и надлежној комуналној инспекцији.

**Престанак важења дозволе због измене плана**

**Члан 25.**

У случају измене плана из члана 15. став 2. ове одлуке, услед које се укида место (појединачно или групација), градска управа Града Ниша, која је издала дозволу, дужна је да кориснику тог места понуди одговарајуће место у складу са планом, уколико такво место постоји.

Одговарајуће место у смислу става 1. овог члана је место намењено за постављање истог типа и величине објекта, односно средства и налази се у истој зони у смислу одлуке којом се уређује плаћање локалне комуналне таксе.

Ако корисник места прихвати понуђено место, градска управа града Ниша надлежна за издавање дозволе, доноси решење о томе и одређује рок у коме је корисник дужан да објекат, односно средство премести.

Ако корисник места не прихвати понуђено место или одговарајуће место не постоји, градска управа Града Ниша, која је издала дозволу, доноси решење о престанку важења дозволе за то место. Примерак решења се доставља Управи за финансије, изворне приходе локалне самоуправе и јавне набавке Града Ниша и надлежној комуналној инспекцији.

У случају из става 4. овог члана, преостали износ накнаде за постављање објекта, односно средства за оглашавање, умањује се сразмерно броју укинутих места.

Трошкове уклањања, односно постављања објекта, односно средства за оглашавање у случајевима из става 3. овог члана сноси градска управа Града Ниша која је издала дозволу, према приложеном рачуну, а највише до износа накнаде коју за ту врсту услуге наплаћује субјект који управља површином, односно објектом.

**Престанак важења дозволе због неплаћања таксе**

**Члан 26.**

Дозвола престаје да важи пре истека рока на који је издата у случају када лице које врши оглашавање не плаћа утврђену рату накнаде за постављање објекта, односно средства за оглашавање, у остављеном року.

Дозвола престаје да важи пре истека рока и у случају када лице које врши оглашавање не плаћа локалну комуналну таксу у износу утврђеном решењем дуже од два месеца.

У случају из ст. 1. и 2. овог члана, градска управа Града Ниша која је издала дозволу, на основу података које доставља Градска управа за финансије, изворне приходе локалне самоуправе и јавне набавке утврђује да је дозвола за сва места, односно групацију у целини престала да важи и примерак решења доставља надлежној комуналној инспекцији и Градској управа за финансије, изворне приходе локалне самоуправе и јавне набавке.

**V - ОГЛАШАВАЊЕ НА ДРУГИМ ПОВРШИНАМА**

**Друга површина**

**Члан 27.**

Друга површина у смислу ове одлуке је површина која није јавна, а видљива је са јавне површине и користи се за оглашавање постављањем објеката, односно средстава за оглашавање у складу са одредбама Закона и ове Одлуке.

**Начин оглашавања**

**Члан 28.**

Оглашавање на другим површинама врши се за сопствене потребе и као делатност.

Оглашавање на површинама из става 1. овог члана врши се само уз сагласност власника, односно корисника те површине.

**Дозвола**

**Члан 29.**

Оглашавање на другим површинама врши се на основу дозволе коју на захтев заинтересованог лица издаје Општинска управа градске општине, на чијој територији се поставља објекат, односно средство за оглашавање.

Дозвола се издаје у форми решења и садржи нарочито: податке о лицу које врши оглашавање, месту и условима постављања, врсти и димензијама објекта, односно средства које се поставља и време на које се издаје.

Уз захтев за издавање дозволе прилаже се техничка документација израђена у складу са актом из члана 11. ове одлуке.

Техничка документација из става 4. овог члана чини саставни део решења.

Општинска управа градске општине која је издала дозволу, примерак коначног решења доставља Градској управи за финансије, изворне приходе локалне самоуправе и јавне набавке и надлежној комуналној инспекцији.

**VI - ОБАВЕЗЕ ЛИЦА КОЈЕ ВРШИ ОГЛАШАВАЊЕ**

**Члан 30.**

Корисник места, односно лице које оглашава за сопствене потребе дужно је да:

1. објекат, односно средство за оглашавање постави и оглашавање врши у складу са дозволом;

2. објекат, односно средство за оглашавање означи пословним, односно личним именом;

3. редовно одржава и стара се о уредном изгледу објекта и средства за оглашавање;

4. објекат, односно средство за оглашавање по престанку важења дозволе о свом трошку уклони, а коришћену површину локације врати у првобитно стање у року од седам дана;

5. објекат, односно средство привремено уклони када је неопходно због извођења неодложних радова на заштити и одржавању комуналних објеката или привремене измене режима саобраћаја, док те околности трају, о трошку Града, односно градске општине.

Поред обавеза из става 1. овог члана, корисник места дужан је да:

1. у периоду постављања декоративне расвете у граду, од 1. децембра до 15. фебруара, дозволи померање средства за оглашавање постављеног на објекту из члана 7. ове одлуке;

2. омогући Граду, односно градској општини да, уз накнаду, врши оглашавање манифестација и активности које организује или су од значаја за Град, односно градску општину, а на основу захтева који се подноси најмање 30 дана пре почетка оглашавања.

Лице коме је издата дозвола, права утврђена дозволом на основу одредаба ове одлуке не може пренети другом лицу.

**VII - ЛОКАЛНА КОМУНАЛНА ТАКСА**

**Члан 31.**

За коришћење објеката и средстава за оглашавање плаћа се локална комунална такса у складу са посебном одлуком.

**VIII - ЗАБРАНЕ**

**Члан 32.**

Забрањено је:

- лепити или на други начин причвршћивати плакат и другу штампану поруку, односно исписивати огласну поруку на спољашним површинама фасаде, излога, ограде, дрвећа и сл.;

- прљати и оштећивати објекат, односно средство за оглашавање,

- вршити звучно оглашавање на отвореном простору.

**VIII - НАДЗОР**

**Члан 33.**

Надзор над применом одредаба ове одлуке врши Управа надлежна за планирање и изградњу.

Инспекцијски надзор над применом одредаба ове одлуке врши комунална инспекција градске општине.

**Члан 34.**

У вршењу инспекцијског надзора, комунални инспектор је овлашћен да:

1. нареди извршавање утврђених обавеза и предузимање мера за отклањање недостатака;

2. нареди отклањање последица које су учињене радњама или пропуштањем противно одредбама ове одлуке;

3. нареди уклањање објекта, односно средства за оглашавање,

4. предузме друге мере у складу са законом и прописима Града.

Објекат, односно средство за оглашавање уклања се:

1. када се објекат, односно средство за оглашавање за чије постављање се место утврђује планом, постави на место које није одређено планом;

2. када се објекат, односно средство за оглашавање постави или користи без дозволе;

3. када је објекат, односно средство за оглашавање постављено или се користи супротно условима утврђеним дозволом;

4. када се промени неки од услова утврђен дозволом, а лице које врши оглашавање се не прилагоди у остављеном року;

5. када објекат, односно средство користи неовлашћено лице,

6. када корисник места или лице које оглашава за сопствене потребе објекат, односно средство за оглашавање не доведе у исправно и уредно стање у року који решењем одреди комунални инспектор.

Уклањање објекта и средства за оглашавање врши се о трошку корисника места, односно лица које врши оглашавање за сопствене потребе.

Ако лице из става 3. овог члана не поступи по решењу комуналног инспектора и не уклони објекат, односно средство за оглашавање, решење ће се извршити преко другог лица, у складу са законом.

Ако је решењем инспектора наложено уклањање плаката, а лице коме је мера наложена не поступи по решењу или је лице које је лепило плакат непознато, решење се може извршити преко субјекта коме је Град поверио одржавање чистоће.

О уклањању објекта за оглашавање комунални инспектор обавештава градску управу Града Ниша, односно Општинску управу градске општине, која је издала дозволу.

По пријему обавештења из става 6. овог члана, Градска управа Града Ниша, односно општинска управа градске општине која је издала дозволу, доноси решење о престанку важења дозволе.

**IX - КАЗНЕНЕ ОДРЕДБЕ**

**Члан 35.**

Новчаном казном од 50.000 до 500.000 динара казниће се за прекршај правно лице:

- ако објекат за оглашавање постави на месту које није утврђено планом (члан 14. став 1. и 2);

- ако објекат односно средство за оглашавање постави или користи без дозволе или супротно дозволи (чл. 22, 29. и 30. став 3),

- ако оглашавање из члана 13. став 2. ове одлуке врши без дозволе или супротно дозволи (члан 22. ст. 4. и 5);

- ако поступа супротно одредбама члана 30. ове одлуке.

За прекршај из става 1. овог члана казниће се предузетник новчаном казном од 10.000 до 250.000 динара.

За прекршај из става 1. овог члана казниће се одговорно лице у правном лицу и физичко лице новчаном казном од 5.000 до 25.000 динара.

**Члан 36*.***

Новчаном казном од 10.000 динара казниће се за прекршај предузетник, а новчаном казном од 50.000 динара правно лице, ако поступи супротно забранама из члана 32. ове одлуке.

За прекршај из става 1. овог члана казниће се одговорно лице у правном лицу и физичко лице новчаном казном од 5.000 динара.

Новчану казну из ст. 1. и 2. овог члана наплаћује на лицу места комунални инспектор.

**XI - ПРЕЛАЗНЕ И ЗАВРШНЕ ОДРЕДБЕ**

**Члан 37.**

Градоначелник града Ниша, донеће план из члана 14. ове одлуке у року од 90 дана од дана ступања на снагу ове Одлуке.

**Члан 38.**

Градоначелник града Ниша донеће акт из члана 21. ове Одлуке у року од 60 дана од дана ступања на снагу ове Одлуке.

**Члан 39.**

 Издате дозволе за постављање објеката, односно средстава за оглашавање, за подручја градских општина:Медијана, Палилула, Пантелеј Црвени Крст и Нишка Бања, важе до истека рока за које су издате.

**Члан 40.**

Захтеви за постављање објекта, односно средства за оглашавање који су поднети до ступања на снагу ове одлуке решаваће се по одредбама ове одлуке.

**Члан 41.**

Ступањем на снагу ове Одлуке престају да важе одредбе чланова 57.-74. Одлуке комуналном реду („Службени лист Града Ниша“, број 67/2013)

**Члан 42.**

Ова одлука ступа на снагу осмог дана од дана објављивања у "Службеном листу Града Ниша".

БРОЈ: СКУПШТИНА ГРАДА НИША

У НИШУ\_\_\_\_\_\_\_\_\_\_\_\_\_\_\_ П р е д с е д н и к:

 Проф. др Миле Илић